Бригада је учествовала у операцији Коридор. За време трајања операције, начелник штаба бригаде био је Новица Симић. Оклопно-механизоване чете бригаде налазиле су се у саставу Тактичке групе 1, која је напредовала десном страном реке Босне. У садејству са Прњаворским батаљоном, борцима МУП-а Модрича, трећим моторизованим батаљоном 16. крајишке бригаде, и другим јединицама, оклопно-механизоване чете Прве оклопне бригаде ослобађају Модричу и Оџак у лето 1992. године. Током 1993. године, бригада је распоређена у Посавини, као мобилна резерва. Један оклопни батаљон бригаде је учествовао у операцији Садејство. У септембру 1994. године, две оклопно-механизоване чете учествују у операцији Бреза на бужимском правцу напада. Један батаљон (у чијем саставу су били тенкови М-84) је учествовао у одбрани Крајине у склопу операције Вагањ, током ХВ/АРБиХ операције Маестрал и Јужни потез. Ратни пут ове бригаде је трајао више од 1500 дана. Током рата, према неким подацима, погинуло је 180 бораца ове бригаде.